Naomi Osaka lag al die pad bank toe | Netwerk24
Naomi Osaka van Japan lag al die pad bank toe. Foto: Getty Images
Die Japanse tennisspeler Naomi Osaka het die sportvrou geword wat die meeste nog in 12 maande verdien – en het boonop in die proses as't ware met een van haar aartsvyande, Serena Williams, afgereken.
Osaka (22) het volgens die gesaghebbende tydskrif Forbes die afgelope jaar 'n enorme $37,4 miljoen in onder meer prysgeld verdien. Sy het $1,4 miljoen meer as die 38-jarige Amerikaner, wat die vorige vier jaar boaan die lys was, in haar sak gesteek.
Wat Osaka, 'n tweemalige Grand Slam-wenner se prestasie meer besonders maak, is dat dit die meeste geld is wat 'n sportvrou nog in 'n tydperk van 12 maande kon verdien.
Tennisspelers was sedert 1990 die topverdieners op Forbes se lys vir vroue, met Williams of die Rus Sharapova wat sedert 2004 boaan was.
Osaka het haar in die kollig gevestig toe sy Williams in die eindstryd van die Amerikaanse Ope in 2018 met 6-2, 6-4 geklop het.
Williams bevind haar tans negende op die wêreldranglys, een plek voor Osaka wat tiende is. – Reuters